钦定古今图书集成/明伦汇编/官常典/第604卷 > 章润
## 钦定古今图书集成/明伦汇编/官常典/第604卷 > 章润

按《扬州府志》：“润字实甫，江都人。伉爽善属文，下笔数
千言。举万历丁丑进士，授浙江安吉知州。州故确瘠，
民悍难治，润廉敏通达，因俗而导之，民以帖服。升刑
部员外郎，先后奏谳爰书，多平反。著《律例赘言》若干
卷。时上命刑部侍郎丘橓往籍故太师张居正家，公
卿议择才吏明于治狱者以属润，润决疑平法，不迎”
合，亦无矫激。升江西瑞州知府。会岁饥盗起，润擒捕
其渠，馀悉逃窜，境内以安。升四川按察副使，备兵松
潘，宣布威惠。甫至，幕下骑士谋作乱。润廉得其主名，
阴授方略，擒斩之。其沉深有智类此。后以劳瘁致疾，
屡请告，不报。升广东右参政，卒于官。